CELEX: 62013CN0634
Language: sk
Date: 2013-12-04 00:00:00
Title: Vec C-634/13 P: Odvolanie podané 4. decembra 2013 : Total Marketing Services, právny nástupca Total Raffinage Marketing proti rozsudku Všeobecného súdu (štvrtá komora) z  13. septembra 2013 vo veci T-566/08, Total Raffinage Marketing/Komisia

15.2.2014   
            
            
               SK
            
            
               Úradný vestník Európskej únie
            
            
               C 45/22
            
         Odvolanie podané 4. decembra 2013: Total Marketing Services, právny nástupca Total Raffinage Marketing proti rozsudku Všeobecného súdu (štvrtá komora) z 13. septembra 2013 vo veci T-566/08, Total Raffinage Marketing/Komisia
   (Vec C-634/13 P)
   2014/C 45/38
   Jazyk konania: francúzština
   
      Účastníci konania
   
   
      Odvolateľka: Total Marketing Services, právny nástupca Total Raffinage Marketing (v zastúpení: A. Vandencasteele, C. Lemaire, S. Naudin, avocats)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               zrušiť napadnutý rozsudok v rozsahu, v akom Všeobecný súd nesprávne vylúčil zánik účasti spoločnosti Total Marketing Services (ďalej len „TMS“) na porušení po 12. máji 2004,
            
         
               —
            
            
               zrušiť napadnutý rozsudok v rozsahu, v akom Všeobecný súd nesprávne vylúčil akékoľvek neodôvodnené rozdielne zaobchádzanie medzi TMS a Respol týkajúce sa trvania ich účasti na porušení,
            
         
               —
            
            
               zrušiť napadnutý rozsudok v rozsahu, v akom Všeobecný súd nesprávne vylúčil prerušenie účasti TMS na porušení od 26. mája 2000 do 27. júna 2001,
            
         
               —
            
            
               zrušiť napadnutý rozsudok v rozsahu, v akom sa Všeobecný súd nevysporiadal so žalobným dôvodom založeným na nepreskúmaní dôkazov o konkurenčnom správaní TMS na trhu,
            
         
               —
            
            
               vydať vo veci konečný rozsudok v súlade s článkom 61 Štatútu Súdneho dvora a pri tejto príležitosti zrušiť rozhodnutie v rozsahu, v akom sa týka TMS a v rámci úplného výkonu jeho právomoci znížiť pokutu uloženú TMS,
            
         
               —
            
            
               v prípade, ak Súdny dvor v tejto veci nevydá konečný rozsudok, rozhodnúť, že o trovách konania sa rozhodne neskôr a vrátiť vec Všeobecnému súdu na ďalšie konanie v súlade s rozsudkom Súdneho dvora,
            
         
               —
            
            
               napokon v súlade s článkom 184 rokovacieho poriadku uložiť Komisii povinnosť nahradiť trovy konania pred Všeobecným súdom a Súdnym dvorom.
            
         
      Odvolacie dôvody a hlavné tvrdenia
   
   Na podporu svojho odvolania uvádza odvolateľka štyri odvolacie dôvody.
   V prvom odvolacom dôvode odvolateľka namieta, že Všeobecný súd postupoval v rozpore s článkom 101 ZFEÚ, s pravidlami vykonávania dôkazov, so zásadou prezumpcie neviny a právnej istoty, ako aj s povinnosťou odôvodnenia, keď rozhodol, že odvolateľka sa podieľala na porušení od 12. mája 2004 do 28. apríla 2005, pretože nepreukázala, že sa počas tohto obdobia verejne dištancovala od kartelu.
   Vo svojom druhom odvolacom dôvode rozdelenom na dve časti sa odvolateľka domnieva, že Všeobecný súd porušil jednak zásadu rovnakého zaobchádzania a svoju povinnosť odôvodnenia a jednak skreslil listinné dôkazy týkajúce sa pozvánok doručených TMS a Repsol, pretože Všeobecný súd vylúčil akékoľvek odstúpenie TMS od kartelu po stretnutí z 11. a 12. mája 2014, ale uznal odstúpenie Repsolu po stretnutí z 3. a 4. augusta 2004.
   Svojím tretím odvolacím dôvodom rozdeleným na dve časti odvolateľka namieta, že Všeobecný súd postupoval v rozpore s článkom 101 ZFEÚ, s pravidlami vykonávania dôkazov, so zásadou prezumpcie neviny a právnej istoty, ako aj s povinnosťou odôvodnenia, keď rozhodol, že TMS neprerušila svoju účasť na poručení od 26. mája 2000 do 26. júna 2001 s odôvodnením, že nepreukázala, že sa počas tohto obdobia verejne dištancovala od kartelu.
   Napokon svojím štvrtým odvolacím dôvodom odvolateľka Všeobecnému súdu vytýka, že porušil zásadu účinnej súdnej ochrany, zásadu individualizácie trestov a sankcií, ako aj povinnosť odôvodnenia, pretože Všeobecný súd bez preskúmania odmietol žalobný dôvod založený na nezohľadnení dôkazov o konkurenčnom správaní TMS.